KGI ย้ำความสำเร็จ DW เปิดเคล็ดลับจังหวะลงทุน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

เชื่อว่าในขณะนี้นักลงทุนในตลาดหุ้นและตลาดอนุพันธ์เริ่มจะคุ้นหู คุ้นตา กับสินค้าใหม่ภายใต้ชื่อ “ใบสำคัญแสดงสิทธิอนุพันธ์” หรือ DW กันบ้างแล้ว เพราะหากจำกันได้เมื่อช่วงเดือน ก.ค. ปี 2552 บริษัทหลักทรัพย์เคจีไอ (ประเทศไทย) หรือ KGI เป็น บล. เจ้าแรกที่ได้ออกและเสนอขาย DW ให้กับนักลงทุนและจนถึงทุกวันนี้ได้ขาย DW ซึ่งอ้างอิงหุ้นขนาดใหญ่ รวมทั้งสิ้น 4 ตัวแล้ว โดยตัวแรกคือ DW ที่อิงกับหุ้น ปตท. (PTT) คือ PTT13CA ถัดมาเป็น DW ที่อิงกับหุ้นธนาคารกสิกรไทย คือ KBAN13CA และ DW อิงหุ้น ปตท.สำรวจและผลิตปิโตรเลียม คือ PTTE13CA และล่าสุดคือ บริษัท บ้านปู คือ BANP13CA ซึ่งอยู่ระหว่างการเสนอขายในขณะนี้ ส่วน PTT13CA ที่หมดอายุลงแล้วได้ออกรุ่นสอง คือ PTT13CB แทน
ทั้งนี้ เมื่อตลาดรับรู้ว่า DW เป็นทางเลือกหนึ่งในการลงทุนให้กับนักลงทุน แต่หากวัดประสิทธิผลของ DW แล้วกลับมีคำถามว่า สินค้าตัวนี้จะเป็นที่นิยมเหมือนต่างประเทศได้จริงหรือ และจะช่วยเพิ่มแหล่งสร้างรายได้ให้กับ บล. ผู้ออก DW ได้หรือไม่?
นฤมล อาจอำนวยวิภาส ผู้ช่วยกรรมการผู้จัดการ ฝ่ายธุรกิจตราสารอนุพันธ์ KGI กล่าวว่า สำหรับเคจีไอถือว่าประสบความสำเร็จอย่างสูงหากเปรียบเทียบอายุของ DW ที่ออกสู่ตลาดหุ้นไทยในช่วง 7 เดือนเศษ เมื่อพิจารณาจากมูลค่าการซื้อขายของ DW กับสินค้าและตลาดใหม่ที่เกิดขึ้น เช่น ตลาดอนุพันธ์ (ประเทศไทย) หรือ TFEX ซึ่งไม่ว่าเราออกเมื่อใดก็ขายได้ทุกครั้งและมีนักลงทุนรายใหญ่รวมกับนักลงทุนสถาบัน เช่น กองทุนบุคคลเข้ามาลงทุนด้วย นอกจากนี้กลับดีใจที่บริษัทหลักทรัพย์แห่งอื่นจะออก DW อีกจำนวนมาก
ส่วนเรื่องผลตอบแทนทั้งของผู้ลงทุนและเคจีไอ บน DW นั้นสืบเนื่องจากภาวะตลาดหุ้นที่ปรับตัวลงมากกว่า เรื่องการตั้งราคาขาย DW สูงเกินไป 
ส่วนเหตุผลสำคัญที่เคจีไอลุกขึ้นมาเป็นผู้นำในการออกสินค้าและผลิตภัณฑ์ใหม่ๆ ให้กับนักลงทุน เพราะต้องการหนีตายจากนโยบายการเปิดเสรีค่านายหน้าซื้อขายหลักทรัพย์ (ค่าคอมมิชชัน) และ DW ก็เป็นแหล่งสร้างรายได้ให้กับทั้งบริษัทและเจ้าหน้าที่การตลาด (มาร์เก็ตติง) ด้วย นอกจากการมีผลิตภัณฑ์ใหม่ๆ ให้ต่างชาติเข้ามาลงทุน ทำให้ตลาดทุนไทยมีความเป็นสากลมากขึ้น
“โชคดีที่เรามีแม่เป็นต่างชาติ ทำให้เรามีคนช่วยเหลือ และมีโอกาสไปดูงานในต่างประเทศหลายแห่ง ทั้งฮ่องกง ไต้หวัน และญี่ปุ่น สามารถนำความรู้มาวางระบบที่ดีมาก โดย KGI ไต้หวันออก DW แล้ว 300 ตัว ขณะที่ทั้งตลาดไต้หวันมีทั้งหมด 3,000 ตัว”
ยอมรับว่าส่วนหนึ่งที่ทำให้ DW ยังไม่ฮิตติดลมบนมาจากจังหวะไม่เอื้ออำนวยเพราะมีข่าวร้ายของบริษัท ปตท. (PTT) และบริษัท ปตท.สำรวจและผลิตปิโตรเลียม (PTTEP) ออกมาโดยคาดไม่ถึง โดยเฉพาะเรื่องโครงการลงทุนในมาบตาพุดและไฟไหม้แท่นผลิตมอนทาราที่ออสเตรเลีย ทำให้ราคา PTT และ PTTEP ปรับตัวลดลง และส่งผลต่อเนื่องถึง DW ที่ราคาไปทิศทางเดียวกับราคาหุ้นแม่ และข่าวร้ายการเมือง แต่ถ้ามองอีกแง่หนึ่งการที่ตลาดหุ้นผันผวนสูงเหมาะกับนักลงทุนที่ชอบลง DW เพราะทำกำไรได้หลายรอบ และหากดัชนีหุ้นปรับตัวสูงขึ้น ราคาหุ้นแม่ได้รับความสนใจ จะเป็นโอกาสของ DW ด้วย เนื่องจากตัวที่ออกเป็น Call Option เหมาะกับตลาดขาขึ้น
“ถือว่าเป็นเรื่องที่ดีนะที่ DW ออกมาแล้วมีปัญหาต่างๆ ให้แก้ไข ซึ่งเราจะได้เป็นบทเรียนและทำให้ทีมงานมีประสบการณ์และมีแนวทางในการแก้ไขปัญหา”
นอกจากนี้ ปัญหาที่พบ คือ นักลงทุนยังไม่ค่อยเข้าใจ DW โดยเคจีไอกำลังพยายามให้ความรู้กับนักลงทุนและมาร์เก็ตติงมากยิ่งขึ้น รวมถึงการจัดทำเว็บไซต์เพื่อเป็นศูนย์กลางข้อมูล DW ในประเทศไทย ชื่อ www.thaiwarrant.com เชื่อมั่นว่า DW จะเป็นที่นิยมและจะซื้อขายคึกคักมากขึ้น หากให้ดีจะต้องมีมูลค่าการซื้อขายมากกว่า 10 ล้านบาทต่อวัน ซึ่งคิดเป็นสัดส่วน 20% ของ TDEX 
นฤมล กล่าวว่า ในอนาคตยังหวังว่า DW จะเป็นที่นิยมและคึกคัก มี บล. หลายแหล่งออกและการที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ออกกฎเกณฑ์ใหม่ คือ Direct Listing เป็นทางเลือกเพิ่ม นอกจาก IPO ทำให้นักลงทุนไม่ต้องรอเวลาในช่วง IPO อีก และ DW สามารถออกได้รวดเร็ว เพียง 1 สัปดาห์ก็ซื้อขายได้ และ DW ที่ออกใหม่ก็จะมีอายุยาวขึ้น ซึ่งช่วยลดความเสี่ยงให้กับนักลงทุน และ KGI จะออกสัปดาห์ละ 1 ตัว แม้ตลาดเป็นขาลง KGI สามารถออก Put DW ได้ แต่ต้องรอกฎใหม่จาก ก.ล.ต. ก่อน เชื่อว่ารายได้จาก DW จะมีนัยที่สำคัญต่อบริษัท
ทั้งนี้ เคจีไอให้คำแนะนำแก่นักลงทุนที่สนใจลงทุน DW ว่า นอกจากศึกษาข้อมูลให้พร้อมแล้ว DW ไม่เหมาะเข้าไปซื้อขายในช่วงการจ่ายปันผลของหุ้นมากที่สุด เพราะนักลงทุนมักจะขาย DW เพื่อซื้อหุ้นแม่หรือหุ้นตัวอื่นเพื่อรับเงินปันผล 
นอกจากนี้ ควรดูราคาใช้สิทธิ และอายุของ DW ซึ่งปกติราคา DW จะลดลงรุนแรงในช่วงใกล้ครบอายุ และไม่เหมาะกับการถือยาว แต่จะเป็นโอกาสที่ดีในภาวะตลาดเหวี่ยง และราคาหุ้นแม่เป็นขาขึ้น 
จึงไม่ประหลาดใจที่เวลานี้ตลาดหุ้นปรับตัวขึ้น ราคาของ DW กลับให้อัตราผลตอบแทนที่สูงกว่าตลาดและราคาหุ้นแม่ นับเป็นทางเลือกลงทุนที่ดีทีเดียว